b'\n_START_ARTICLE_\nJon (elokuva)\n_START_SECTION_\nJuoni\n_START_PARAGRAPH_\nJon on nuori mies 1980-luvun alun Helsingiss\xc3\xa4. H\xc3\xa4nen el\xc3\xa4m\xc3\xa4ns\xc3\xa4 p\xc3\xa4\xc3\xa4m\xc3\xa4\xc3\xa4r\xc3\xa4 on kateissa. Levoton Jon purkaa ahdistustaan aggressiivisesti k\xc3\xa4ytt\xc3\xa4ytyen v\xc3\xa4kivaltaisesti muun muassa tytt\xc3\xb6yst\xc3\xa4v\xc3\xa4\xc3\xa4ns\xc3\xa4 kohtaan. Ty\xc3\xb6nv\xc3\xa4litystoimistossa Jonille tarjotaan ty\xc3\xb6paikkaa norjalaisessa kalanjalostustehtaassa. Tehdas sijaitsee Norjan pohjoisimmassa osassa. Edess\xc3\xa4 on vain aava J\xc3\xa4\xc3\xa4meri. T\xc3\xa4m\xc3\xa4k\xc3\xa4\xc3\xa4n ei silti riit\xc3\xa4 Jonille, vaan h\xc3\xa4n l\xc3\xa4htee suunnistamaan kohti maailmanlopun rantaa.\n_START_SECTION_\nVastaanotto\n_START_PARAGRAPH_\n1980-luvun alussa yleis\xc3\xb6kato suomalaisten elokuvien kohdalla oli valtaisa. Jonkaan ei ollut poikkeus t\xc3\xa4ll\xc3\xa4 saralla, vaikka se saikin normaalia paremman yleis\xc3\xb6menestyksen. Monet kriitikot sen sijaan pitiv\xc3\xa4t elokuvasta. Sen katsottiin lunastavan ne nuorisokuvauksen lupaukset, joita Tapio Suominen oli viritellyt elokuvassaan T\xc3\xa4\xc3\xa4lt\xc3\xa4 tullaan el\xc3\xa4m\xc3\xa4! (1980). Pertti Mutasen Cinemascope-kuvaus sai paljon kiitosta. T\xc3\xa4m\xc3\xa4n lis\xc3\xa4ksi elokuvan p\xc3\xa4\xc3\xa4osan esitt\xc3\xa4ji\xc3\xa4, Kari V\xc3\xa4\xc3\xa4n\xc3\xa4st\xc3\xa4 ja Vesa-Matti Loiria kiiteltiin heid\xc3\xa4n intensiivisest\xc3\xa4 paneutumisestaan roolihahmoihinsa. Sen sijaan elokuvan naiskuvan arvosteltiin jatkavan seikkailuelokuvien konservatiivista perinnett\xc3\xa4._NEWLINE_Kymmenest\xc3\xa4 suomalaisesta ensi-iltakriitikosta yksi (Soundin Asko Alanen) antoi Jonille t\xc3\xa4ydet nelj\xc3\xa4 t\xc3\xa4hte\xc3\xa4, kaksi kolme t\xc3\xa4hte\xc3\xa4, yksi kaksi t\xc3\xa4hte\xc3\xa4, nelj\xc3\xa4 yhden t\xc3\xa4hden ja yksi ei ollut arvioinut elokuvaa. Keskiarvoksi tuli Projektio-lehden laskukaavalla 2,11 t\xc3\xa4hte\xc3\xa4 nelj\xc3\xa4st\xc3\xa4.\n_START_SECTION_\nMainonta\n_START_PARAGRAPH_\nJonin mainoslause oli "nuoren miehen raju odysseia". T\xc3\xa4m\xc3\xa4n lis\xc3\xa4ksi elokuvaa mainostettiin ensimm\xc3\xa4isen\xc3\xa4 suomalaisena t\xc3\xa4ysleve\xc3\xa4n\xc3\xa4 scope-elokuvana, jossa oli Dolby-stereo\xc3\xa4\xc3\xa4ni. Kuvaaja Pertti Mutanen sek\xc3\xa4 \xc3\xa4\xc3\xa4nitt\xc3\xa4j\xc3\xa4t Matti Kuortti ja Paul Jyr\xc3\xa4l\xc3\xa4 loivat silmi\xc3\xa4 ja korvia hivelev\xc3\xa4n kauniin kuva ja -\xc3\xa4\xc3\xa4nimaiseman, joiden vastakohtana olivat Jaakko Pyh\xc3\xa4l\xc3\xa4n raadollinen ihmiskuvaus.\n_START_SECTION_\nVesa-Matti Loiri ja \xc3\x96ljys-Heikki\n_START_PARAGRAPH_\nHeikki \xc3\x96ljynen eli \xc3\x96ljys-Heikki on yksi Jonin merkitt\xc3\xa4vimmist\xc3\xa4 hahmoista. \xc3\x96ljys-Heikki on Jonin maamies, jonka h\xc3\xa4n kohtaa tullessaan ty\xc3\xb6h\xc3\xb6n kalanjalostustehtaaseen. H\xc3\xa4n on entinen, alkoholisoitunut toimittaja, joka sortuu kuinka ep\xc3\xa4toivoisin tekoihin tahansa saadakseen p\xc3\xa4ivitt\xc3\xa4isen olut-annoksensa. \xc3\x96ljys-Heikki on aikoinaan unelmoinut suuresta tulevaisuudesta, mutta el\xc3\xa4m\xc3\xa4n suunnitelmat ovat j\xc3\xa4\xc3\xa4neet pahasti puolitiehen._NEWLINE_Loiri on maininnut \xc3\x96ljys-Heikin n\xc3\xa4yttelij\xc3\xa4nuransa l\xc3\xa4heisimm\xc3\xa4ksi roolikseen. Elokuva esitettiin Suomalaisen elokuvan festivaaleilla Turussa vuonna 2006. Siell\xc3\xa4 Loiri muisteli kaiholla kuvausaikaa pieness\xc3\xa4 norjalaisessa kyl\xc3\xa4ss\xc3\xa4 J\xc3\xa4\xc3\xa4meren rannalla, josta pohjoisempi paikka oli Pohjoisnapa.'